**24. marec- Svetový deň tuberkulózy**



Každoročne si **24. marca** pripomíname **deň Svetovej tuberkulózy** **(TBC)**, aby sme zvýšili povedomie verejnosti o zdravotných, sociálnych a ekonomických dôsledkoch tuberkulózy. V roku 1882, Dr. Robert Koch oznámil, že objavil baktériu, ktorá spôsobuje TBC, čo otvorilo cestu k diagnostike a liečbe tejto choroby.

**Výskyt Tuberkulózy (TBC)**

**Svet:** Tuberkulóza (TBC) je jednou z desiatich najčastejších príčin smrti na celom svete. V roku 2017 10 milióv ľudí ochorelo na TBC a 1,6 milióna zomrelo na chorobu. Viac ako 95% úmrtí na tuberkulózu sa vyskytuje v krajinách s nízkym a stredným príjmom. V roku 2017 približne 1 milión detí ochorelo na TBC a 230 000 detí zomrelo na TBC. V roku 2017 sa v 30 krajinách sa vyskytlo 87% nových prípadov tuberkulózy. Osem krajín predstavovalo dve tretiny nových prípadov tuberkulózy: India, Čína, Indonézia, Filipíny, Pakistan, Nigéria, Bangladéš a Južná Afrika. Celosvetovo incidencia tuberkulózy klesá približne o 2% ročne.

**Výskyt TBC vo svete za rok 2017**



(Zdroj: WHO, 2018)

**Slovensko:** V roku 2017 bolo Národnému ústavu tuberkulózy nahlásených celkovo 249 prípadov tuberkulózy v 38 prípadoch išlo o recidívy tuberkulózy. Prevažovala pľúcna forma tuberkulózy s 206 prípadmi. V 43 prípadoch išlo o mimopľúcnu formu. Oblasť s najvyšším výskytom prípadov tohto ochorenia je Prešovský (11,01/ 100 000) a Košický (8,69/ 100 000) kraj. Najnižší výskyt prípadov zaznamenávame v Trnavskom kraji (1,62/ 100 000).



(Zdroj: NRT, 2018)

**Definícia:** Tuberkulóza je infekčné ochorenie spôsobené predovšetkým bacilmi Mycobacterium tuberculosis, zriedkavejšie Mycobacterium bovis a Mycobacterium africanum. Hlavným cieľovým orgánom sú pľúca, ale mykobaktérie môžu spôsobovať chorobný proces aj v mimopľúcnych štruktúrach. Rozdelenie orgánového postihnutia podľa posledných kritérií Svetovej zdravotníckej organizácie:

1. **Pľúcna tuberkulóza** (80-90 %) je choroba, ktorá postihuje parenchým pľúc

2. **Mimopľúcna tuberkulóza** je choroba, ktorá postihuje mimopľúcne štruktúry

**Prameňom nákazy**: Najčastejším prameňom nákazy je človek chorý na pľúcnu TBC. Ak nie je liečený vylučuje dlho a masívne mykobaktérie z dýchacích ciest. Menej často zvieratá.

**Prenos nákazy**: Mykobaktérie sa šíria vzdušnou cestou a do organizmu vstupujú dýchacími cestami inhaláciou drobných kvapôčok. Zriedkavejší je digestívny prenos alebo prenos kontaktom.

**Príznaky TBC:**

* chronický kašeľ s krvavým spútom
* bolesť na hrudníku
* horúčka, zimnica
* nočné potenie
* strata chuti do jedla, pokles telesnej hmotnosti
* únava, slabosť

**Liečba:**

Liečba je kombinovaná, kontrolovaná, dlhodobá a vyžaduje dlhodobé užívanie kombinácie antibiotík – **antituberkulotík**, ktoré zastavujú rast a množenie mykobaktérií v organizme chorého. V rokoch 2000 až 2016 bolo úspešne vyliečených viac ako 53 miliónov ľudí na svete.

**Zdroje:**

# WHO, 2018. Tuberculosis. <http://www.who.int/mediacentre/factsheets/fs104/en/>

# WHO, 2018. World Tuberculosis Day. <http://www.who.int/campaigns/tb-day/2018/event/en/>

# Bártů, V. 2008. TUBERKULÓZA –INFEKČNÍ CHOROBA V 21. STOLET. https://www.medicinapropraxi.cz/pdfs/med/2008/06/03.pdf